Diari Oficial de la Generalitat Valenciana


Sumari del DOGV 3914, del 10-01-2001 (2000/10443)

RESOLUCIÓ de 12 de desembre de 2000, del president de la Comissió Executiva de l'Institut Valencià d'Estadística, per a delegar en el director o directora de l'IVE la competència d'establir acords i convenis singulars amb altres administracions públiques i ens privats.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3914

Data del DOGV
:   10-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/10577


Data del document
:   12-12-2000

Organisme emissor
:   Institut Valencià d'Estadística

Tipus de document
:   Resolució

Correcció d'errades

 Descriptors 

:   * competència administrativa
    * delegació de poders
    * administració regional

RESOLUCIÓ de 12 de desembre de 2000, del president de la Comissió Executiva de l'Institut Valencià d'Estadística, per a delegar en el director o directora de l'IVE la competència d'establir acords i convenis singulars amb altres administracions públiques i ens privats. [2000/X10441]
  
En l'article 10.2 de la Llei 5/1990, de 7 de juny de 1990, de la Generalitat Valenciana, d'Estadística de la Comunitat Valenciana, s'estableix que l'Institut Valencià d'Estadística (IVE) podrà establir convenis de cooperació amb altres administracions públiques.
  
De la mateixa manera, l'article 18.2 del Decret 11/1991, de 21 de gener, del Consell de la Generalitat Valenciana, pel qual s'aprova el Reglament de la Llei d'Estadística de la Comunitat Valenciana, preveu que l'IVE podrà establir convenis de caràcter general amb altres administracions públiques, subscrits, si és el cas, amb els corresponents organismes d'estadística, o amb ens privats i a més, establir acords i convenis singulars amb altres administracions públiques i amb ens privats, en aquelles àrees estadístiques l'execució de les quals tinga encomanada directament.
  
També l'article 18.3 del Reglament de la Llei d'Estadística atribueix a la Comissió Executiva de l'IVE l'aprovació d'aquests convenis i, per la seua delegació, al director o directora d'aquest.
  
La distinció que recull el Reglament de la Llei d'Estadística entre convenis i/o acords singulars i generals permet, per a una major eficàcia administrativa, diferenciar aquells convenis i acords que, per la seua importància i contingut, van a suposar, en un àmbit temporal de diversos exercicis, la configuració de les línies generals d'actuació de l'IVE, d'aquells altres que per la seua singularitat i immediatesa representen actuacions concretes dins del Pla d'Actuació de l'IVE per a cada exercici.
  
Una altra distinció important entre convenis generals i convenis singulars, també recollida en el Reglament de la Llei d'Estadística, fa referència a l'àmbit d'obligatorietat de les clàusules d'aquests convenis. Així els convenis generals obliguen a totes les unitats estadístiques de la Generalitat Valenciana, mentre que els convenis singulars obliguen exclusivament l'IVE. Pareix lògic, doncs, que atés el caràcter horitzontal dels convenis generals, la seua aprovació siga competència de la Comissió Executiva de l'IVE, on estan representades les conselleries i corporacions locals, mentre que els convenis singulars les clàusules dels quals sols obliguen l'IVE puguen ser aprovats pel director o directora de l'IVE.
  
En aquest sentit, a fi d'agilitar la tramitació dels convenis singulars que l'IVE haja de subscriure amb altres administracions públiques i amb altres ens privats, la present resolució delega en el director o directora de l'IVE, l'exercici de la competència d'establir acords i convenis singulars amb altres administracions públiques i amb altres ens privats.
  
Per això, i segons l'acord de la Comissió Executiva de l'IVE, de 4 de desembre de 2000, i de conformitat amb el que estableixen els articles 13 i 14 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, resolc:
  
Primer
  
Delegar en el director o directora de l'IVE la competència d'establir acords i convenis singulars amb altres administracions públiques i ens privats, en aquelles àrees estadístiques que l'IVE tinga encomanades.
  
Segon
  
El director o directora de l'IVE donarà compte a la Comissió Executiva, en cada sessió que aquesta realitze, dels convenis i acords subscrits des de l'anterior sessió com a conseqüència de la delegació de competències realitzada.
  
Tercer
  
La present delegació s'entén sense perjudici de la facultat de la Comissió Executiva de l'IVE d'advocar per a sí el coneixement d'aquells convenis o acords singulars que considere convenient, podent així mateix ser revocada aquesta delegació en qualsevol moment, de conformitat amb els articles 13 i 14 de la Llei 30/1992, de Règim Jurídic de les Administracions Públiques i del Procediment Comú, modificada per la Llei 4/1999, de 13 de gener.
  
Quart
  
En tots els acords i convenis singulars que s'establisquen en virtut de delegació es farà constar sempre aquest punt de forma expressa, segons el que estableix l'article 68.6 de la Llei 5/1983, de 30 de desembre, de Govern Valencià, i en l'article 13.4 de la Llei 30/1992 esmentada.
  
Cinqué
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.